
Alacsony kamatok, megrekedt növekedés - A japán gazdaság rendellenes belső összefüggéseinek elemzése

Kulcsszavak: gazdasági stagnálás; negatív kamatpolitika; defláció; likviditási csapda
A hagyományos közgazdaságtani álláspont szerint az alacsony jegybanki alapkamatok alacsony hitel- és betéti kamatokat eredményeznek, melyek a megtakarítások mérséklődését és a hitelezés felfutását indukálják. A megnövekedett kihelyezett hitelmennyiség forrásként szolgál a beruházások élénküléséhez, ami a munkanélküliség csökkenését és bővülő gazdasági növekedést eredményez, mely folyamatok összességében végül az infláció felfutását hozzák magukkal.
Ehhez képest Japánban a ’90-es évek eleje óta alacsony, sőt zéró közeli és negatív kamatlábak jellemzők, mégis tartósan és együttesen fennáll az alacsony gazdasági növekedés és alacsony infláció problémája. A globális pénzügyi válság és a fukusimai katasztrófa kezelésére adott fiskális politikai válaszok és a szociális kiadások az államadósságot „világrekord” közelébe növelték, miközben a szigetország egyéb, demográfiai jellegű kihívásokkal is küzd.
Az ilyen egyedi gazdasági helyzetek vizsgálata lehetőséget nyújt a „normálisan” működő gazdaságok árnyaltabb megismeréséhez, valamint a makrogazdasági elméletek tesztelését, illetve a monetáris és fiskális politika határainak jobb megértését is lehetővé teszi. A tanulmányban ezért a japán gazdaság belső összefüggéseinek és folyamatainak elemzése kerül a középpontba a ’90-es évektől napjainkig.
A kutatás fő kérdése, hogy Japán gazdasága miként lenne képes egy egészséges bővülési pályára állni. Ennek megvilágítása érdekében számos makrogazdasági indikátor és jellemző megvizsgálásra kerül. A gazdasági paraméterek empirikus elemzése vektor hibakorrekciós modellek (VECM) alkalmazásával történik, ami lehetővé teszi a rövid távú dinamikák és a hosszú távú egyensúlyi állapot együttes tanulmányozását.
Az empirikus vizsgálat részét képezi Richard A. Werner új makrogazdasági perspektívája is, mely szerint a monetáris poltika hangsúlyát a kamatlábak befolyásolásáról a gazdaság finanszírozásának erősebb koordinációjára kellene helyezni, hiszen hosszú távon csak az innovatív és produktív beruházások élénkítése javíthatja fenntartható módon a gazdaság kondícióit.
A kutatási eredmények megerősítik a már többek által leírt álláspontot, mely szerint a monetáris politika kereteinek folyamatos újragondolására van szükség a különböző gazdasági korszakokban.
Az EKÖP-24-2 számú projekt a Kulturális és Innovációs Minisztérium Nemzeti Kutatási Fejlesztési és Innovációs Alapból nyújtott támogatásával, az EKÖP-24-2-BME-165 pályázati program finanszírozásában valósult meg.



